PTTOR รุกเปิด “คาเฟ่ อเมซอน” สาขาแรกในจีน จ่อขยายทั่วปั๊มซิโนเปค หวังดันแบรนด์สู่ระดับโลก
PTTOR รุกเปิด "คาเฟ่ อเมซอน" สาขาแรกในจีน จ่อขยายทั่วปั๊มซิโนเปค หวังดันแบรนด์สู่ระดับโลก
26 ก.ย. 2562

นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. น้ำมันและการค้าปลีก จำกัด (มหาชน) หรือ OR เปิดเผยว่า โออาร์ ในฐานะบริษัทเรือธง (Flagship) ของกลุ่มบริษัท ปตท. จำกัด (มหาชน) หรือ PTT  ด้านการค้าน้ำมันและการค้าปลีก เปิดร้าน คาเฟ่ อเมซอน สาขาจู๋ซี ซึ่งเป็นสาขาแรกของประเทศจีน ในสถานีบริการน้ำมัน ซิโนเปค เมืองหนานหนิง (Nanning) มณฑลกว่างซี (Guangxi)
โดยได้รับการสนับสนุนเป็นอย่างดีจากพันธมิตรไทยและจีน ได้แก่ กลุ่มมิตรผล โดยกลุ่มบริษัทกว่างซีหนานหนิงอีสต์เอเชียชูการ์   (East Asia Sugar Group) ซึ่งเป็นวิสาหกิจร่วมทุนระหว่างไทย-จีน ที่มีความเชี่ยวชาญในการทำธุรกิจในจีน และบริษัท ซิโนเปค มาร์เก็ตติ้ง กว่างซี หนานหนิง (Sinopec Marketing Guangxi Nanning) ซึ่งเป็นบริษัทในเครือของบริษัท ซิโนเปค เซลส์ สาขา กว่างซี เป็นบริษัทพลังงานชั้นนำและดำเนินการธุรกิจสถานีบริการน้ำมันในมณฑลกว่างซี
ทั้งนี้ การขยายสาขาไปยังจีน ถือเป็นก้าวสำคัญที่คาเฟ่ อเมซอน จะมุ่งสู่การเป็นโกลบอลแบรนด์ (Global Brand) ตามวิสัยทัศน์ที่วางไว้ เนื่องด้วยจีนเป็นประเทศที่มีตลาดขนาดใหญ่ มีศักยภาพในการเติบโตของธุรกิจกาแฟอีกมาก และผู้บริโภคชาวจีนมีกำลังซื้อเพิ่มสูงขึ้นอย่างต่อเนื่อง โดยระยะแรกจะเริ่มขยายสาขาในจีนตอนใต้ และจะขยายไปในสถานีบริการน้ำมันซิโนเปคทั่วประเทศจีนต่อไป
อนึ่ง คาเฟ่ อเมซอน เป็นแบรนด์ไทยที่ โออาร์ พัฒนาขึ้นเองตั้งแต่ปี 2545 ซึ่งได้รับการตอบรับจากผู้บริโภคทุกประเทศเป็นอย่างดีตลอด 17 ปี ที่ผ่านมา การเปิดร้าน คาเฟ่ อเมซอนในประเทศจีน โออาร์ ได้ให้สิทธิ์กับ บริษัท พีทีที โออาร์ ไชน่า (เซี่ยงไฮ้) จำกัด ซึ่งเป็นบริษัทในเครือของ โออาร์ เป็นผู้บริหารร้าน โดย คาเฟ่ อเมซอน ยังคงใช้แนวคิดหลัก เทส ออฟ เนเจอร์ (Taste of Nature) เช่นเดียวกันกับร้านในประเทศไทยที่ลูกค้าจะได้สัมผัสกับบรรยากาศร้านที่ร่มรื่นเป็นธรรมชาติ
นอกจากนี้ คาเฟ่ อเมซอน ยังได้สร้างสรรค์เครื่องดื่มซิกเนเจอร์เพื่อส่งมอบประสบการณ์ที่ดีที่สุดให้แก่ผู้บริโภคชาวจีนด้วย เช่น โคโคนัท คาราเมล ลาเต้ (Coconut Caramel Latte) ไทย ดีเสิร์ท พาราไดซ์ (Thai Dessert Paradise) ทุเรียน โกลเด้น คัพ (Durian Golden Cup) และไทย ที วิด อะ ทวิสต์ (Thai Tea with a Twist)
โดยปัจจุบัน คาเฟ่ อเมซอน เปิดให้บริการ รวม 10 ประเทศทั่วโลก ได้แก่ ไทย จีน มาเลเซีย สิงคโปร์ ลาว กัมพูชา เมียนมา ฟิลิปปินส์ ญี่ปุ่น และโอมาน โดย คาเฟ่ อเมซอน สาขาจู๋ซี เป็นสาขาล่าสุดที่ 2,924 ของโลก
ทั้งนี้ การเติบโตของ คาเฟ่ อเมซอน ไม่ได้เป็นเพียงการขยายสาขาเพิ่มขึ้นเท่านั้น แต่มีการเติบโตของยอดขายต่อสาขาเพิ่มขึ้นอย่างต่อเนื่องทุกปีอีกด้วย โดยในปี 2561 คาเฟ่ อเมซอน มียอดขายรวมถึง 225 ล้านแก้ว ซึ่งคาเฟ่ อเมซอน ยังคงมุ่งมั่นที่จะเติบโตในไทยและต่างประเทศ พร้อมนำพาแบรนด์ไทยให้ก้าวสู่ตลาดโลกต่อไป